Illum il-Kunsill adotta konklużjonijiet li jappellaw għal aktar risponsi imsaħħa fil-livell tal-UE biex jiġi miġġieled it-theddid ibridu, inkluż id-diżinformazzjoni, u tissaħħaħ ir-reżiljenza. Il-Kunsill jinnota li teknoloġiji u kriżijiet ġodda, bħall-pandemija li għaddejja bħalissa, joffru opportunitajiet għal atturi ostili biex jespandu l-attivitajiet ta' interferenza tagħhom. Dawn jippreżentaw sfida addizzjonali għall-istati membri u l-istituzzjonijiet tal-UE, minbarra l-kriżi nnifisha. Il-Kunsill jirrikonoxxi li l-pandemija tal-COVID-19 tagħmel lill-UE u lill-istati membri tagħha aktar vulnerabbli għal theddid ibridu. Dan it-theddid jinkludi t-tixrid intensifikat tad-diżinformazzjoni u l-interferenza manipulattiva. L-indirizzar ta' theddid bħal dan, b'mod partikolari l-attivitajiet ċibernetiċi malizzjużi, id-diżinformazzjoni u t-theddid għas-sigurtà ekonomika jeħtieġ approċċ komprensiv li jinvolvi kooperazzjoni u koordinazzjoni effettivi. Il-pandemija tal-COVID-19 għamlitha ċara li huma meħtieġa sforzi intensifikati biex l-Unjoni Ewropea, l-istati membri tagħha u s-soċjetajiet tagħhom u l-istituzzjonijiet tal-UE jiġu protetti minn theddid ibridu u l-effetti dannużi tiegħu. Irridu nipproteġu s-soċjetajiet u l-istituzzjonijiet demokratiċi tagħna minn theddid bħal dan, b'mod partikolari billi nsaħħu r-reżiljenza tagħna u nkomplu nsaħħu l-għodod tagħna fil-livell tal-UE u tal-istati membri. Markus Kerber, Segretarju tal-Istat, Ministeru Federali għall-Intern, il-Bini u l-Komunità F'dan il-kuntest, il-Kunsill jirrikonoxxi li l-approċċ tal-UE biex tiġi indirizzata d-diżinformazzjoni huwa multidixxiplinarju u jinvolvi diversi partijiet ikkonċernati. Il-Kunsill jistieden lill-Kummissjoni u lir-Rappreżentant Għoli biex ikomplu jtejbu r-risponsi fil-livell tal-UE, b'kont meħud tal-ħsara ekonomika u dik għas-soċjetà, kif ukoll il-ħsara possibbli għas-saħħa pubblika, ikkawżata mid-diżinformazzjoni u l-użu malizzjuż ta' teknoloġiji emerġenti ġodda, li jinkludu l-intelliġenza artifiċjali. Il-Kunsill iħeġġeġ ukoll biex jitkomplew l-isforzi biex jissaħħu t-Task Forces StratCom tas-SEAE u biex tiġi żviluppata Sistema ta' Twissija Bikrija bil-ħsieb li tiġi żviluppata pjattaforma komprensiva għall-istati membri u l-istituzzjonijiet tal-UE. Il-Kunsill jistieden lill-Kummissjoni biex tiżviluppa u eventwalment timplimenta aktar rekwiżiti ta' trasparenza għall-pjattaformi online. L-għan ta' dawn ir-rekwiżiti jkun li tiġi promossa sfera pubblika diġitali li taħdem tajjeb, tiġi żviluppata responsabbiltà akbar u tittejjeb it-trasparenza fl-indirizzar tad-diżinformazzjoni. Il-Kunsill jinnota li l-impenn u l-miżuri diplomatiċi huma għodda Ewropea effettiva. Dan huwa minbarra t-tisħiħ tar-reżiljenza, li jibqa' wieħed mill-aktar kompiti importanti u jinsab fil-qalba tal-isforzi Ewropej biex jiġi miġġieled it-theddid ibridu. Fl-aħħar nett, il-Kunsill jistieden lill-Kummissjoni u lir-Rappreżentant Għoli biex ikollhom rwol attiv fl-indirizzar tal-vulnerabbiltajiet pan-Ewropej, inkluż fl-iżgurar tas-sigurtà u r-reżiljenza tal-ktajjen tal-provvista bħala parti mis-sigurtà ekonomika, u biex jipproponu inizjattivi mfassla biex tissaħħaħ ir-reżiljenza u jittejbu r-risponsi skont kif ikun adatt, b'kunsiderazzjoni xierqa tat-teknoloġiji emerġenti. Konklużjonijiet tal-Kunsill dwar it-tisħiħ tar-reżiljenza u l-ġlieda kontra t-theddid ibridu, inkluż id-diżinformazzjoni fil-kuntest tal-pandemija tal-COVID-19, 15 ta' Diċembru 2020 Konklużjonijiet tal-Kunsill dwar sforzi komplementari għat-Tisħiħ tar-Reżiljenza u l-Ġlieda kontra t-Theddid Ibridu, 10 ta' Diċembru 2019 Attakki ċibernetiċi: il-Kunsill issa jista' jimponi sanzjonijiet (stqarrija għall-istampa, 17/05/2019) Żgurar ta' elezzjonijiet Ewropej liberi u ġusti: Il-Kunsill jadotta konklużjonijiet (stqarrija għall-istampa, 19/02/2019) Rispons għal attivitajiet ċibernetiċi malizzjużi: il-Kunsill jadotta konklużjonijiet (stqarrija għall-istampa, 16/04/2018) Attakki ċibernetiċi: L-UE hija lesta li tirrispondi b'firxa ta' miżuri, fosthom sanzjonijiet (stqarrija għall-istampa, 19/06/2017)